Document ID: 32013D0762

DEĊIŻJONI TA’ IMPLIMENTAZZJONI TAL-KUMMISSJONI
tad-9 ta’ Diċembru 2013
dwar kontribuzzjoni finanzjarja addizzjonali għal programmi ta’ kontroll tas-sajd tal-Istati Membri għall-2013
(notifikata bid-dokument C(2013) 8576)
(It-testi bil-Bulgaru, Daniż, Estonjan, Finlandiż, Franċiż, Grieg, Ingliż, Kroat, Latvjan, Litwan, Malti, Olandiż, Pollakk, Portugiż, Rumen, Spanjol, Svediż u Taljan biss huma awtentiċi)
(2013/762/UE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament tal-Kunsill (KE) Nru 861/2006 tat-22 ta’ Mejju 2006 li jistabbilixxi miżuri finanzjarji Komunitarji għall-implimentazzjoni tal-Politika Komuni tas-Sajd u fil-qasam tal-Liġi tal-Baħar (1), u b’mod partikolari l-Artikolu 21 tiegħu,
Billi:
(1)
Fuq il-bażi tat-talbiet għall-kofinanzjament tal-Unjoni li saru mill-Istati Membri fil-programmi tagħhom ta’ kontroll tas-sajd għall-2013, il-Kummissjoni adottat id-Deċiżjoni ta’ Implimentazzjoni 2013/410/UE tal-10 ta’ Lulju 2013 dwar kontribuzzjoni finanzjarja mill-Unjoni għall-programmi għall-kontroll tas-sajd tal-Istati Membri għall-2013 (2), li ma utilizzatx parti mill-baġit disponibbli għall-2013.
(2)
Dik il-parti tal-baġit tal-2013 li ma ġietx utilizzata, issa għandha tiġi allokata permezz ta’ Deċiżjoni ġdida.
(3)
F’konformità mal-Artikolu 21(2) tar-Regolament (KE) Nru 861/2006, l-Istati Membri ġew mitluba jissottomettu programmi relatati mal-finanzjament addizzjonali fl-oqsma ta’ prijorità ddefiniti mill-Kummissjoni fl-ittra tagħha lill-Istati Membri tas-7 ta’ Ġunju 2013, jiġifieri proġetti li jimmiraw lejn l-adattament tas-Sistemi ta’ Reġistrazzjoni u Rappurtar Elettroniċi (ERS) fl-Istati Membri sabiex jindirizzaw il-ħtiġijiet għall-obbligi futuri ta’ ħatt l-art tal-qabdiet kollha inklużi l-adattament tal-bażijiet tad-dejta tal-Istati Membri, l-interoperabbiltà tas-sistemi ERS, il-kejl tal-qawwa tal-magna u t-traċċabbiltà tal-prodotti tas-sajd. Ir-rekwiżiti li jridu jiġu ssodisfati mill-operaturi u/jew mill-Istati Membri li jwettqu investimenti fi proġetti ta’ traċċabbiltà ġew iddefiniti mill-Kummissjoni fl-ittra tagħha lill-Istati Membri tal-14 ta’ Mejju 2012.
(4)
Abbażi ta’ dan u minħabba restrizzjonijiet baġitarji, talbiet fil-programmi għal finanzjament tal-Unjoni relatati ma’ azzjonijiet bħal taħriġ u inizjattivi li jqajmu kuxjenza dwar ir-regoli tal-Politika Komuni tas-Sajd ġew irrifjutati peress li ma kinux parti mill-oqsma ta’ prijorità ddefiniti hawn fuq. Fi ħdan l-oqsma ta’ prijorità indikati mill-Kummissjoni, minħabba restrizzjonijiet baġitarji, mhux il-proġetti kollha fil-programmi setgħu jinżammu. Il-Kummissjoni kellha tagħżel il-proġetti li jridu jiġu kofinanzjati abbażi ta’ evalwazzjoni tal-konformità tagħhom mal-prijoritajiet iddefiniti.
(5)
Fir-rigward tal-proġetti ta’ traċċabbiltà, huwa importanti li jiġi żgurat li dawn jiġu żviluppati abbażi ta’ standards rikonoxxuti internazzjonalment, kif meħtieġ mill-Artikolu 67(8) tar-Regolament ta’ Implimentazzjoni tal-Kummissjoni (UE) Nru 404/2011 (3).
(6)
L-applikazzjonijiet għall-finanzjament tal-Unjoni ġew ivvalutati fir-rigward tal-konformità tagħhom mar-regoli stabbiliti fir-Regolament tal-Kummissjoni (KE) Nru 391/2007 tal-11 ta’ April 2007 li jistabbilixxi regoli dettaljati għall-implimentazzjoni tar-Regolament tal-Kunsill (KE) Nru 861/2006 rigward in-nefqa mġarrba mill-Istati Membri għall-implimentazzjoni ta’ sistemi ta’ monitoraġġ u kontroll applikabbli għall-Politika Komuni tas-Sajd (4).
(7)
Huwa xieraq li l-ammonti massimi u r-rata tal-kontribuzzjoni finanzjarja mill-Unjoni jiġu stabbiliti fil-limiti stipulati mill-Artikolu 15 tar-Regolament (KE) Nru 861/2006 u li jiġu stipulati l-kundizzjonijiet li bihom tista’ tingħata din il-kontribuzzjoni.
(8)
Sabiex jitħeġġeġ l-investiment fl-azzjonijiet ta’ prijorità ddefiniti mill-Kummissjoni, u fid-dawl tal-impatt negattiv tal-kriżi finanzjarja fuq il-baġits tal-Istati Membri, in-nefqa relatata mal-oqsma ta’ prijorità msemmija hawn fuq għandha tibbenefika minn rata għolja ta’ kofinanzjament, fil-limiti stipulati fl-Artikolu 15 tar-Regolament (KE) Nru 861/2006.
(9)
Sabiex jikkwalifikaw għall-kontribuzzjoni, il-proġetti kofinanzjati abbażi ta’ din id-Deċiżjoni għandhom jikkonformaw ma’ kull dispożizzjoni rilevanti tal-leġiżlazzjoni tal-Unjoni u, b’mod partikolari mar-Regolament ta’ Implimentazzjoni (UE) Nru 404/2011.
(10)
Il-miżuri stipulati f’din id-Deċiżjoni huma skont l-opinjoni tal-Kumitat għas-Sajd u l-Akkwakultura,
ADOTTAT DIN ID-DEĊIŻJONI:
Artikolu 1
Suġġett
Din id-Deċiżjoni tistipula kontribuzzjoni finanzjarja addizzjonali mill-Unjoni għan-nefqa mġarrba mill-Istati Membri għall-2013 fl-implimentazzjoni tas-sistemi ta’ monitoraġġ u kontroll applikabbli għall-politika komuni tas-sajd (PKS), kif imsemmija fl-Artikolu 8(1)(a) tar-Regolament (KE) Nru 861/2006. Tistabbilixxi l-ammont tal-kontribuzzjoni finanzjarja mill-Unjoni għal kull Stat Membru, ir-rata tal-kontribuzzjoni finanzjarja mill-Unjoni u l-kundizzjonijiet li skonthom tista’ tingħata t-tali kontribuzzjoni.
Artikolu 2
Għeluq tal-impenji pendenti
Il-pagamenti kollha li għalihom qed jintalab rimborż għandhom jitħallsu mill-Istat Membru kkonċernat sat-30 ta’ Ġunju 2017. Il-pagamenti li jsiru minn Stat Membru wara dik id-data ta’ skadenza mhux se jkunu eliġibbli għar-rimborż. L-approprjazzjonijiet tal-baġit mhux użati relatati ma’ din id-Deċiżjoni għandhom jiġu diżimpenjati sa mhux aktar tard mill-31 ta’ Diċembru 2018.
Artikolu 3
Teknoloġiji u netwerks tal-IT ġodda
1. In-nefqa mġarrba, fir-rigward tal-proġetti msemmija fl-Anness I, dwar l-istabbiliment ta’ teknoloġiji u netwerks tal-IT ġodda sabiex jippermettu l-ġbir u l-ġestjoni effiċjenti u siguri tad-dejta b’rabta mal-monitoraġġ, il-kontroll u s-sorveljanza tal-attivitajiet tas-sajd, għandha tikkwalifika għal kontribuzzjoni finanzjarja ta’ 90 % tan-nefqa eliġibbli, fil-limiti stipulati f’dak l-Anness.
2. Fir-rigward tal-proġetti ta’ traċċabbiltà, il-kontribuzzjoni tal-UE għandha tkun limitata għal EUR 1 000 000 f’każ ta’ investimenti mwettqa mill-awtoritajiet tal-Istat Membru, u għal EUR 250 000 f’każ ta’ investimenti privati. L-għadd totali ta’ proġetti ta’ traċċabbiltà mwettqa minn operaturi privati għandu jkun limitat għal 8 għal kull Stat Membru u għal kull deċiżjoni ta’ finanzjament.
3. Sabiex jikkwalifikaw għall-kontribuzzjoni finanzjarja msemmija fil-paragrafu 2, il-proġetti kollha kofinanzjati skont din id-Deċiżjoni għandhom jissodisfaw ir-rekwiżiti applikabbli stipulati fir-Regolament tal-Kunsill (KE) Nru 1224/2009 (5) u r-Regolament ta’ Implimentazzjoni (UE) Nru 404/2011.
4. Il-proġetti BG/13/02 relatati ma’ ġejġis tal-Omega, EL/13/10 relatati ma’ tablets li jridu jintużaw għal finijiet ta’ spezzjoni u PT/13/08 relatati ma’ tagħmir tal-użin, u li jissemmew fl-Anness I, għandhom jikkwalifikaw għal kontribuzzjoni finanzjarja ta’ 50 % tan-nefqa eliġibbli, fil-limiti stipulati f’dak l-Anness.
Artikolu 4
Tagħmir għal-lokalizzazzjoni awtomatika
1. In-nefqa mġarrba, fir-rigward tal-proġetti msemmija fl-Anness II, għax-xiri u l-istallazzjoni abbord ta’ bastimenti tas-sajd ta’ tagħmir għal-lokalizzazzjoni awtomatika li jippermetti li l-bastimenti jiġu mmonitorjati mill-bogħod minn ċentru tal-monitoraġġ tas-sajd permezz ta’ sistema tal-monitoraġġ tal-bastimenti (VMS), għandha tikkwalifika għal kontribuzzjoni finanzjarja ta’ 90 % tan-nefqa eliġibbli, fil-limiti stabbiliti f’dak l-Anness.
2. Sabiex jikkwalifika għall-kontribuzzjoni finanzjarja msemmija fil-paragrafu 1, it-tagħmir għal-lokalizzazzjoni awtomatika għandu jissodisfa r-rekwiżiti stipulati fir-Regolament ta’ Implimentazzjoni (UE) Nru 404/2011.
Artikolu 5
Sistemi ta’ reġistrazzjoni u rappurtar elettroniċi
In-nefqa mġarrba, fir-rigward ta’ proġetti msemmija fl-Anness III, għall-iżvilupp, ix-xiri u l-istallazzjoni kif ukoll l-għajnuna teknika għall-komponenti meħtieġa għas-sistemi ta’ reġistrazzjoni u rappurtar elettroniċi (ERS), sabiex tippermetti l-interoperabbiltà tas-sistemi ERS bejn l-Istai Membri kif ukoll biex tiffaċilitaw l-implimentazzjoni tal-obbligu ta’ ħatt l-art tal-qabdiet kollha (“projbizzjoni fuq ir-rimi lura”), għandha tikkwalifika għal kontribuzzjoni finanzjarja ta’ 90 % tan-nefqa eliġibbli, fil-limiti stipulati f’dak l-Anness.
Artikolu 6
Proġetti pilota
In-nefqa mġarrba, fir-rigward tal-proġetti msemmija fl-Anness V, fuq proġetti pilota dwar teknoloġiji ġodda ta’ kontroll għandha tikkwalifika għal kontribuzzjoni ta’ 50 % tan-nefqa eliġibbli, fil-limiti stipulati f’dak l-Anness.
Artikolu 7
Kontribuzzjoni totali massima tal-Unjoni għal kull Stat Membru
In-nefqa ppjanata, is-sehem eliġibbli tagħha u l-kontribuzzjoni massima mill-Unjoni għal kull Stat Membru huma kif ġej:
(EUR)
Stat Membru
Nefqa ppjanata fil-programm nazzjonali addizzjonali għall-kontroll tas-sajd
Nefqa għal proġetti magħżula skont din id-Deċiżjoni
Kontribuzzjoni massima tal-Unjoni
Il-Belġju
430 000
280 000
252 000
Il-Bulgarija
35 791
35 791
24 031
Id-Danimarka
4 195 144
1 251 235
876 285
L-Estonja
400 000
400 000
360 000
L-Irlanda
200 000
200 000
180 000
Il-Greċja
228 500
78 500
50 650
Spanja
2 989 879
1 037 300
769 570
Franza
2 058 585
1 356 145
631 082
Il-Kroazja
267 490
267 490
227 400
L-Italja
1 850 000
422 000
379 800
Ċipru
100 000
100 000
90 000
Il-Latvja
124 038
124 038
111 634
Il-Litwanja
99 919
99 919
89 927
Malta
1 470 510
615 000
553 500
Il-Polonja
1 487 812
1 389 812
1 090 831
Il-Portugall
443 954
161 500
143 150
Ir-Rumanija
40 000
0
0
Il-Finlandja
1 800 000
1 050 000
945 000
L-Isvezja
2 450 000
1 150 000
1 035 000
Ir-Renju Unit
31 553
25 710
23 140
Total
20 703 175
10 044 440
7 833 000
Artikolu 8
Destinatarji
Din id-Deċiżjoni hija indirizzata lir-Renju tal-Belġju, ir-Repubblika tal-Bulgarija, ir-Renju tad-Danimarka, ir-Repubblika tal-Estonja, l-Irlanda, ir-Repubblika Ellenika, ir-Renju ta’ Spanja, ir-Repubblika Franċiża, ir-Repubblika tal-Kroazja, ir-Repubblika Taljana, ir-Repubblika ta’ Ċipru, ir-Repubblika tal-Latvja, ir-Repubblika tal-Litwanja, ir-Repubblika ta’ Malta, ir-Repubblika tal-Polonja, ir-Repubblika Portugiża, ir-Rumanija, ir-Repubblika tal-Finlandja, ir-Renju tal-Isvezja u r-Renju Unit tal-Gran Brittanja u l-Irlanda ta’ Fuq.
Magħmul fi Brussell, id-9 ta’ Diċembru 2013.

Labels: 2
7
6
12
18
15